Úradný vestník L 240 , 24/08/1992 S. 0019 - 0020



Nariadenie Rady (EHS) č. 2411/92 z 23. júla 1992, ktorým sa mení a dopĺňa nariadenie (EHS) č. 3976/87 o uplatňovaní článku 85 ods. 3 zmluvy na určité kategórie dohôd a zosúladených postupov v odvetví leteckej dopravy RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 87, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže, v súlade s nariadením Rady (EHS) č. 3975/87 zo 14. decembra 1987 stanovujúcim postup pri uplatňovaní pravidiel hospodárskej súťaže pre podniky leteckej dopravy [4], Komisia má teraz právomoc zaviesť pravidlá hospodárskej súťaže vo vzťahu k leteckej doprave vo vnútri členského štátu; keďže je preto žiaduce poskytnúť možnosť na prijatie skupinových výnimiek použiteľných v tomto druhu dopravy, keďže nariadenie (EHS) č. 3976/87 [5] oprávňuje Komisiu svojím nariadením vyhlásiť, že ustanovenia článku 85 ods. 1 sa nepoužijú na určité kategórie dohôd medzi podnikmi, rozhodnutia združení podnikov a zosúladené postupy; keďže právomoc prijať tieto skupinové výnimky sa poskytla na obmedzenú dobu, do 31. decembra 1992, aby sa leteckým dopravcom umožnila ich prispôsobenie sa konkurenčnejšiemu prostrediu, vyplývajúcemu zo zmien v pravidlách používaných v medzinárodnej leteckej doprave vo vnútri spoločenstva; keďže ďalšie liberalizačné opatrenia v leteckej doprave prijaté spoločenstvom po tomto dátume opodstatnia pokračovanie skupinových výnimiek; keďže rozsah pôsobnosti týchto výnimiek a podmienky, ktoré sa na ne vzťahujú, by Komisia mala definovať v úzkej spolupráci s členskými štátmi a so zohľadnením zmien v súťažnom prostredí, dosiahnutých od nadobudnutia pôsobnosti nariadenia (EHS) č. 3976/87, PRIJALA TOTO NARIADENIE: Článok 1 Nariadenie (EHS) č. 3976/87 sa týmto mení a dopĺňa nasledovne: 1. Slovo "medzinárodnú" v článku 1 sa vypúšťa. 2. Článok 2 ods. 2 sa nahrádza takto: "2. Komisia môže, pokiaľ ide o dohody, rozhodnutia a zosúladené postupy, prijať najmä také nariadenia, ak majú jeden z nasledovných cieľov: - spoločné plánovanie a koordináciu plánov leteckých liniek, - konzultácie k tarifám na prepravu cestujúcich, batožiny a nákladu v pravidelnej leteckej doprave, - spoločnú prevádzku menej obsadených spojov pravidelnej leteckej dopravy, - pridelenie miest na letiskách a letiskové plánovanie; Komisia dohliadne na zabezpečenie konzistencie s Kódexom správania prijatým radou, - spoločná kúpa, rozvoj a prevádzku počítačových rezervačných systémov týkajúcich sa letových poriadkov, rezervácie a predaju leteniek leteckými dopravnými podnikmi; Komisia dohliadne na zabezpečenie konzistencie s kódexom správania prijatým radou". 3. Článok 3 sa nahrádza takto: "Článok 3 Každé nariadenie podľa článku 2 sa prijme na dobu určitú. Môže by zrušené alebo doplnené, ak sa zmenia okolnosti a podmienky, ktoré podnietili jeho prijatie; v takom prípade sa stanoví doba na zmenu a doplnenie dohôd a zosúladených postupov, na ktoré sa vzťahovalo predchádzajúce nariadenie pred jeho zrušením alebo zmenou a doplnením". 4. Článok 8 sa vypúšťa. Článok 2 Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 23. júla 1992 Za Radu predseda J. Cope [1] Ú. v. ES C 255, 30.8.1991, s. 10. [2] Stanovisko poskytnuté 10. júla 1992 (ešte neuverejnené v úradnom vestníku). [3] Ú. v. ES C 169, 6.7.1992, s. 13. [4] Ú. v. ES L 374, 31.12.1987, s. 1. Naposledy zmenené a doplnené nariadením (EHS) č. 2410/92 (Ú. v. ES L 240, 24.8.1992, s. 18). [5] Ú. v. ES L 374, 31.12.1987, s. 9. Doplnené nariadením (EHS) č. 2344/90 (Ú. v. ES L 217, 11.8.1990, s. 15). --------------------------------------------------